VENDIM
Nr. 91, datë 20.4.2018

MBI FILLIMIN E PROCEDURËS PËR SHQYRTIMIN E KËRKESËS SË SHOQËRISË “WIND POWER ALBANIA” SHPK, PËR LICENCIMIN NË AKTIVITETIN E FURNIZIMIT TË ENERGJISË ELEKTRIKE

Në mbështetje të neneve 16 dhe 37, pika 2, germa “ç”, të ligjit nr. 43/2015, “Për sektorin e energjisë elektrike”, të ndryshuar, si dhe në zbatim neneve 4, pika 1, germa “d”; 5, pika 1, germa “d” dhe 10, pikat 1 dhe 3 të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e bordit të ERE-s, nr. 109, datë 29.6.2016; neneve 15 dhe 19, pika 1, germa “a” të “Rregullores për Organizimin, Funksionimin dhe Procedurat e ERE-s”, miratuar me vendimin e bordit të ERE Nr. 96, datë 17.6.2016; bordi i ERE-s në mbledhjen e tij të datës 20.4.2018, mbasi shqyrtoi relacionin e përgatitur nga Drejtoria e Licencimit dhe Monitorimit të Tregut; për fillimin e procedurës për licencimin e shoqërisë “Wind Power Albania” sh.p.k., në aktivitetin e furnizimit të energjisë elektrike, 
konstatoi se: 
- Shoqëria “Wind Power Albania” sh.p.k., ka aplikuar në ERE për t’u pajisur me licencë në aktivitetin e tregtimit të energjisë elektrike, me shkresën e protokolluar në ERE me nr. 164 prot., datë 7.2.2018. 
- Aplikimi i shoqërisë “Wind Power Albania” sh.p.k. plotëson pjesërisht kërkesat e parashikuara nga ERE në “Rregulloren për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, si më poshtë: 
- Formati i aplikimit (neni 9, pika 1, germat “a”, “b”, “c”) është paraqitur dhe plotësuar në mënyrë korrekte. 
- Dokumentacioni juridik, administrativ dhe pronësor (neni 9, pika 2, germat “a”, “b”, “c”, “d”, “e”)  është paraqitur dhe plotësuar në mënyrë korrekte. 
- Dokumentacioni financiar dhe fiskal (neni 9, pika 3, germat “a”, “b”, “d”) është paraqitur dhe plotësuar në mënyrë korrekte. 
- Dokumentacioni teknik për aktivitetin e furnizimit të energjisë elektrike (neni 9, pika 4.7, germat “a”, “b”, “c” dhe “f”) është paraqitur dhe plotësuar në mënyrë korrekte. 
Për dokumentacionin e munguar, që ka të bëjë me:
- Nenin 9, pika 4.7, germa “e” (sistemin IT)
- Nenin 9 pika 4.7.1 germat “a” (të dhënat për klientët dhe energjinë e furnizuar), “b” (niveli i tensionit dhe mënyra e realizimit të matjes për klientët) dhe “c” (kapitali financiar (i shprehur në vlera monetare) i parashikuar për ushtrimin e këtij aktiviteti), do të njoftohet subjekti që në bazë të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, t’i paraqesë ato në ERE, brenda afateve.
Për gjithë sa më sipër, bordi i ERE-s 

VENDOSI:

1. Të fillojë procedurën për licencimin e shoqërisë “Wind Power Albania” sh.p.k., në aktivitetin e furnizimit të energjisë elektrike. 
2. Drejtoria e Licencimit dhe e Monitorimit të Tregut të njoftojë aplikuesin për vendimin e bordit të ERE-s. 
Ky vendim hyn në fuqi menjëherë. 
Ky vendim botohet në Fletoren Zyrtare. 
Ky vendim mund të ankimohet në Gjykatën Administrative Tiranë, brenda 30 ditëve kalendarike nga botimi në Fletoren Zyrtare.

